text: РЕГЛАМЕНТ (ЕС) № 1340/2014 НА СЪВЕТА
  от 15 декември 2014 година
  за изменение на Регламент (ЕС) № 1388/2013 за откриване и управление на автономни тарифни квоти на Съюза за някои селскостопански и промишлени продукти
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 31 от него,
  като взе предвид предложението на Европейската комисия,
  като има предвид, че:
  (1)
  С цел да се осигури достатъчно и непрекъснато снабдяване с някои стоки, чието производство в Съюза е недостатъчно, и да се избегнат смущенията на пазара на някои селскостопански и промишлени продукти, с Регламент (ЕС) № 1388/2013 на Съвета (1) бяха открити автономни тарифни квоти. Продуктите, обхванати от тези тарифни квоти, могат да се внасят в Съюза с намалени или нулеви ставки на митата. Поради посочените причини е необходимо, считано от 1 януари 2015 г., да се открият тарифни квоти с нулева ставка на митата за подходящо количество във връзка с девет допълнителни продукта.
  (2)
  В някои случаи се налага адаптиране на съществуващите автономни тарифни квоти на Съюза. При три продукта е необходимо да се измени описанието на продукта за по-голяма яснота и с цел да се отчетат най-актуалните промени в продукта. При седем други продукта кодовете по ТАРИК следва да бъдат изменени в резултат на промени в КН и класирането. При един продукт обемът на квотата е необходимо да бъде увеличен в интерес на икономическите оператори от Съюза. Също така, с оглед на по-голяма яснота един квотен период следва да бъде определен, а един пореден номер следва да бъде променен.
  (3)
  При един от продуктите автономните тарифни квоти на Съюза следва да бъдат закрити, считано от 1 януари 2015 г., тъй като не е в интерес на Съюза да продължи да ги предоставя след тази дата.
  (4)
  Тарифните квоти следва да се преразглеждат редовно, като има възможност за заличаване по искане на заинтересована страна.
  (5)
  Поради броя на измененията, които трябва да бъдат направени в приложението към Регламент (ЕС) № 1388/2013, за повече яснота посоченото приложение следва да бъде заменено.
  (6)
  Поради това Регламент (ЕС) № 1388/2013 следва да бъде съответно изменен.
  (7)
  Тъй като някои от измененията в тарифните квоти, предвидени в настоящия регламент, следва да пораждат действие от 1 януари 2015 г., настоящият регламент следва да се прилага от същата дата и да влезе в сила в деня на неговото публикуване в Официален вестник на Европейския съюз,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕС) № 1388/2013 се заменя с приложението към настоящия регламент.
  Член 2
  Настоящият регламент влиза в сила в деня на публикуването му в Официален вестник на Европейския съюз.
  Той се прилага от 1 януари 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 15 декември 2014 година.